Framkvæmdastjóri Orkuseturs telur aðgerðir stjórnvalda hafa liðkað mjög fyrir orkuskiptum í vegasamgöngum. Enn megi þó lítið út af bregða eigi markmið um samdrátt í losun fyrir árið 2030 að nást. Stjórnvöld þurfi að beita refsivendinum í auknum mæli.
Það er vissulega árangur af því sem hefur verið gert, hann er hægur en vel merkjanlegur. Mikið til er það vegna aðgerða stjórnvalda, ég efa það að orkuskipti væru komin á þennan stað ef ekki væri fyrir ívilnanir, stuðning, skattkerfið og styrki.
Hann segir að stjórnvöld geri ekki allt sjálf, árangur í orkuskiptum í vegasamgöngum krefjist þátttöku fyrirtækja og almennings. Fólk þurfi að nýta þær ívilnanir sem stjórnvöld hafi boðið. Hvað stjórnvöld varðar telur hann þau þurfa að beita meiri hörku.
Örlítið meiri refsivöndur í losandi tækjum og neyslu. Hingað til hefur þetta mest verið í formi þess að liðka fyrir breytingum með ívilnunum, menn hafa verið hikandi í að refsa með sköttum sem er auðvitað pólitískt erfitt og þarf þor.
Orkusetur hefur reiknað út hversu hratt bílaflotinn þarf að breytast til að markmið stjórnvalda í orkuskiptum náist og segir að lítið megi út af bregða. Fjöldi nýskráðra hreinorkubíla þurfi að aukast ár frá ári og einungis pláss fyrir 55 þúsund bensínbíla í viðbót eigi markmiðin að nást.
Þetta þarf að gerast núna því bílaflotinn sem við skilum inn í París byggir ekki á nýskráningum 2029.